На основу члана 52. и 25 Закона о јавним предузећима („Службени гласник РС“, број 15/2016 и 88/2019), члана 37. Статута Града Ниша („Службени лист Града Ниша“, број 88/2008, 143/2016 и 18/2019) , члана 17 и 24. Одлуке о оснивању Јавног комуналног предузећа „Медиана“ Ниш („Службени лист Града Ниша“, број 143/2016, 3/2017 – исправка и 18/2018),

Скупштина Града Ниша, на седници од 2021. године, донела је

Р Е Ш Е Њ Е

О ИМЕНОВАЊУ ВРШИОЦА ДУЖНОСТИ ДИРЕКТОРА

ЈАВНОГ КОМУНАЛНОГ ПРЕДУЗЕЋА „МЕДИАНА“ НИШ

I Иван Михајловић, мастер економиста, именује се за вршиоца дужности директора Јавног комуналног предузећа „Медиана“ Ниш, најдуже до годину дана од дана именовања.

II Вршилац дужности директора Јавног комуналног предузећа „Медиана“ Ниш има сва права, обавезе и овлашћења која има директор овог предузећа.

III Ово решење објавити у „Службеном гласнику Републике Србије" и „Службеном листу Града Ниша", као и на званичној интернет презентацији Града Ниша [www.ni.rs](http://www.ni.rs) .

**О б р а з л о ж е њ е**

Чланом 52. Закона о јавним предузећима („Службени гласник РС“, број 15/2016 и 88/2019) чланом 24. Одлуке о оснивању Јавног комуналног предузећа „Медиана“ Ниш („Службени лист Града Ниша“, број 143/2016, 3/2017 – исправка и 18/2018) прописано је, између осталог, да се вршилац дужности директора може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 17. Одлуке о оснивању Јавног комуналног предузећа „Медиана“ Ниш, прописани су услови које лице мора да испуњава да би било именовано за директора предузећа и то :

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2);

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности..

Чланом 37. Статута Града Ниша („Службени лист Града Ниша“, број 88/2008, 143/2016 и 18/2019) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

Драгослав Павловић, досадашњи директор Јавног комуналног предузећа „Медиана“ Ниш поднео је оставку Скупштини Града Ниша заведену под бројем 453 , дана 15.6.2021.године. У циљу обезбеђивања услова за несметано функционисање Јавног комуналног предузећа „Медиана“ Ниш, неопходно је именовати вршиоца дужности директора овог предузећа.

Иван Михајловић je звање мастер економиста стекао 2020. године, на Економском факултету у Нишу, на смеру менаџмент у туризму. Од 2011. године запослен je у Обласној развојној асоцијацији Југ д.о.о. (данас Регионална развојна агенција Југ д.о.о.) и обављао послове: асистента менаџера у сектору за развој економије и људских ресурса; менаџера сектора за развој пољопривреде и рурални развој; асистента менаџера сектора за развој локалних самоуправа и налазио се на месту менаџера сектора за развој економије и људских ресурса. Септембра 2018. године постављен на је за директора Регионалне развојне агенције Југ. У периоду од 2013. до 2018. године учествовао је у пројекту „Регионални центар за управљање отпадом Келеш – ЈПП“. Учесник је у реализацији међународних и домаћих пројеката, изради бројних стратешких докумената. Члан је Друштва економиста Ниша, Националног тима за препород села, Алумни Србија U.S. Open Leadership Center, Алумни Србија Japan International Cooperation Agency, председник УО Удружења пословних људи југа Србије „ВРЛА“ и члан Савета Економског факултета у Нишу. Говори енглески језик. Познаје рад на рачунару.

На основу наведеног, а имајући у виду да Иван Михајловић, мастер економиста, испуњава услове за именовање вршиоца дужности директора Јавног комуналног предузећа „Медиана“ Ниш, прописане законом, оснивачким актом и Статутом предузећа, Скупштина Града Ниша донела је решење као у диспозитиву.

ПОУКА О ПРАВНОМ ЛЕКУ:Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, 2021. године

**СКУПШТИНА ГРАДА НИША**

**Председник**

**др Бобан Џунић**